Il-Kummissjoni Ewropea - Stqarrija għall-istampa Servizzi finanzjarji: Il-Kummissjoni titlob lil 11-il Stat Membru biex japplikaw ir-regoli tal-UE dwar l-Irkupru u r-Riżoluzzjoni tal-Banek Brussell, it-28ta' mejju 2015 Il-Kummissjoni Ewropea llum talbet lill-Bulgarija, ir-Repubblika Ċeka, Franza, l-Italja, il-Litwanja, il-Lussemburgu, in-Netherlands, Malta, il-Polonja, ir-Rumanija u l-Iżvezja biex jimplimentaw bis-sħiħ id-Direttiva dwar l-Irkupru u r-Riżoluzzjoni tal-Banek (BRRD). Din id-Direttiva (2014/59/EU) hija l-qofol tal-Unjoni Bankarja tal-UE li ġiet implimentata biex toħloq settur finanzjarju aktar sikur u sod b'riżultat tal-kriżi finanzjarja. Ir-Regoli l-ġodda dwar il-BRRD jattrezzaw lill-awtoritajiet nazzjonali bl-għodod u s- setgħat meħtieġa biex itaffu u jimmaniġġaw id-diffikultajiet jew il-falliment ta' banek jew kumpaniji kbar ta' investiment fl-Istati Membri kollha tal-UE. L-għan huwa li jiġi żgurat li l-banek f'xifer il-falliment jistgħu jiġu ristrutturati mingħajr ma l-kontribwenti jkollhom iħallsu għal banek li qed ifallu biex tiġi salvagwardjata l-istabbiltà finanzjarja. Minflok, huma jipprovdu għall-azzjonisti u l-kredituri tal-banek biex iħallsu s-sehem tagħhom tal-kostijiet permezz ta' mekkaniżmu ta' "rikapitalizzazzjoni interna". L-iskadenza għat-traspożizzjoni ta' dawn ir-regoli fil-liġi nazzjonali kienet il-31 ta' Diċembru 2014 (ara IP/14/2862). Madankollu, 11-il pajjiż tal-UE naqsu milli jimplimentaw dawn ir-regoli fil-liġi nazzjonali tagħhom. It-talba tal-Kummissjoni tieħu l-għamla ta' opinjoni motivata, it-tieni stadju tal- proċeduri ta' ksur tal-UE. Jekk dawn il-pajjiżi jonqsu milli jikkonformaw fi żmien xahrejn, il-Kummissjoni tista' tiddeċiedi li tressaqhom quddiem il-Qorti tal-Ġustizzja tal-UE. Mill-2008, il-Kummissjoni Ewropea adottat għadd ta' miżuri biex tiġi żgurata l- istabbiltà ta' servizzi finanzjarji u bankarji. Id-Direttiva dwar l-Irkupru u r-Riżoluzzjoni tal-Banek (Bank Recovery and Resolution Directive, BRRD) ġiet adottata fir- Rebbiegħa tal-2014 biex l-awtoritajiet jiġu pprovduti b'arranġamenti komprensivi u effettivi biex jindirizzaw il-banek li jkunu qed ifallu fil-livell nazzjonali, kif ukoll arranġamenti ta' kooperazzjoni biex jindirizzaw fallimenti bankarji transfruntiera (ara IP/12/570). Skont il-BRRD, il-banek huma meħtieġa li jippreparaw pjanijiet ta' rkupru biex jegħlbu diffikultajiet finanzjarji. L-awtoritajiet jingħataw ukoll għadd ta' setgħat biex jintervjenu fl-operazzjonijiet tal-banek biex dawn ma jfallux. Fil-każ li huma verament iħabbtu wiċċhom mal-falliment, l-awtoritajiet huma mgħammra b'setgħat u għodod komprensivi biex jirristrutturawhom, billi jassenjaw it-telf lill-azzjonisti u lill- kredituri skont ġerarkija definita b'mod ċar. Huma għandhom is-setgħat biex jimplimentaw pjanijiet biex jirriżolvu banek li fallew b'mod li jippreżerva l-aktar funzjonijiet kritiċi tagħhom u li jevita li l-kontribwenti jkollhom issalvahom. Hemm arranġamenti preċiżi li jistabbilixxu kif l-awtoritajiet tad-domiċilju u dawk ospitanti ta' gruppi bankarji għandhom jikkooperaw fl-istadji kollha ta' riżoluzzjoni transfruntiera, mill-ippjanar tar-riżoluzzjoni sar-riżoluzzjoni nnifisha, bi rwol sinifikanti għall-Awtorità Bankarja Ewropea biex tikkoordina u taġixxi bħala medjatur f'każ ta' nuqqas ta' qbil. Qed jiġu stabbiliti wkoll fondi ta' riżoluzzjoni nazzjonali. Fil-każ ta' Stati Membri taż- Żona tal-Euro, dawn il-fondi se jkunu sostitwiti mill-Fond Uniku ta' Riżoluzzjoni mill- 2016. Il-BRRD qed tkompli tiġi akkumpanjata minn regoli tekniċi żviluppati mill-Awtorità Bankarja Ewropea fuq numru ta' suġġetti, inklużi rekwiżiti ta' informazzjoni konkreti għal pjanijiet ta' rkupru u pjanijiet ta' riżoluzzjoni u l-iżgurar ta' valutazzjonijiet preċiżi ta' assi u telf fil-punt tar-riżoluzzjoni. Għal aktar informazzjoni, ara MEMO/14/297 u MEMO/14/597. Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail
Extracted from Servizzi_finanzjarji__Il-Kummissjoni_titlob_lil_11-il_Stat_Membru_biex_japplikaw_ir-regoli_tal-UE_dwar_l-Irkupru_u_r-Ri_oluzzjoni_tal-Banek.pdf